runetrust/blame-folketinget-dk huggingface dataset:
Torsten Gejl (ALT), 2023-05-26:
Jo, det synes jeg.
Det er også det: Hvis jeg har et lillebittebitte kritikpunkt til SF her, er det, at man ikke lige har været et eller andet sted henne i kassen og kigge på, hvor det er, vi kan finansiere det her fra.
Selv i sådan en situation valgte Radikale jo også at støtte det alligevel – så vidt jeg forstod det – og det er vel, fordi man håbede på, vi ville kunne finde de penge.
Men jo, jeg prøver altid at gå i salen med finansierede forslag, hvis jeg vel at mærke med min kapacitet og mine ressourcer kan regne ud, hvad det koster.
Anni Matthiesen (V), 2023-05-26:
Fru Charlotte Broman Mølbæk fra SF er jo ikke nyvalgt folketingsmedlem, kan man sige.
Derfor tror jeg også, at fru Charlotte Broman Mølbæk godt er klar over, at der er nogle retningslinjer, i forhold til hvad en minister egentlig må svare på, og at der er nogle regler om, at man ikke kan gå ind over hinandens ressortområder.
Jeg skal ikke stå og forsvare ministeren, men jeg synes bare, at det er vigtigt at få sagt, at det jo kunne være det, der var begrundelsen for, at man ikke kunne svare fuldt og helt på de spørgsmål, der blev stillet fra Folketingets talerstol tidligere.
Jeg kunne godt tænke mig at spørge fru Charlotte Broman Mølbæk, i forhold til at ordføreren siger, at dem, som har nogle midlertidige udfordringer, også skal have mulighed for at kunne få godtgørelse for tabt arbejdsfortjeneste.
Hvor lang tid gælder det der med det midlertidige?
Charlotte Broman Mølbæk (SF), 2023-05-26:
Det har vi ikke lavet en endelig definition af, men det er jo inden for kortere tid i en afklaringsperiode.
Vi siger jo i hvert fald i vores forslag, at man inden for 3 måneder skal have ret til at kunne få den her hjælp.
Så der er ikke nogen bagkant, for det skal jo også være en vurdering ude i kommunerne.
Men jeg vil da mene, at når vi når over et år, er vi ude over, hvad der på nogen måde hedder midlertidighed.
Det er i virkeligheden det her med at aflaste og afhjælpe i øjeblikket i forhold til en akut situation, men det er også for at give bedre muligheder, hvis man har et længere udredningsarbejde.
Hvis det tager længere tid, og hvis der er lange ventetider ved PPR, giver det jo god mening, at man lige præcis også har noget, der kan understøtte situationen derhjemme, for der er bare ikke andre alternativer.
Det var jo også derfor, at SF insisterede på, at den daværende børneminister sad med ved bordet, da vi snakkede psykiatriplanen, for vi synes faktisk, at det burde være børneministeren, der sad for bordenden der, og at det netop skulle omfatte de forskellige områder, altså både socialområdet og sundhedsområdet.
Rosa Eriksen (M), 2023-05-26:
Det har ordføreren fuldstændig ret i.
Og som jeg sagde før, går vi i Moderaterne enormt meget op i netop at forebygge, især på det her område.
Vi har også vores gode psykolog i vores folketingsgruppe, som ved rigtig, rigtig meget om det her område, så jeg ser frem til at have den videre samtale og finde en ordentlig løsning for de her familier.
Katrine Daugaard (LA), 2023-05-26:
Det er jo inden for det her område som for alle andre områder, at det jo ikke kun er de tilfælde, hvor vi alle sammen er enige om, at mange ting godt kunne være nemmere.
Og derfor er vi da også enige i, at der jo skal gøres noget for at lette bureaukratiet her.
Men der er jo også tilfælde med folk, hvor der måske ikke er gjort en tilstrækkelig indsats og de bare bliver hjemme.
Lotte Rod (RV), 2023-05-26:
Jeg tror helt grundlæggende på, at alle børn gerne vil i skole.
De vil gerne have venner, og de vil gerne være en del af det helt almindelige børneliv på en skole.
De børn, der ikke kommer i skole, gør det ikke af egen god vilje.
For før fik vi det til at lyde, som om børnene da bare lige pjækkede, fordi de ikke gad at komme i skole.
Prøv at høre: Det her er børn, vi svigter som samfund.
Mette Thiesen (DF), 2023-05-26:
Tusind tak.
Jeg tror ikke, man kan være social- eller handicapordfører herinde, uden at man har talt med forældre, som har børn, der skolevægrer eller har nogle andre udfordringer, og som har været i kamp med kommunen i forhold til det her med tabt arbejdsfortjeneste.
Og det, jeg sådan set fornemmer i den her debat, er, at der faktisk er en ret bred vilje herinde til at komme de forældre i møde.
Så jeg synes egentlig, det lyder rigtig fornuftigt, at vi får landet en beretning om det her, sådan at vi kan mødes og forhåbentlig få sat skub i en proces i forhold til at lave en mere fleksibel løsning.
For at være helt ærlig er jeg sådan set lidt ligeglad med, hvordan den skal se ud, bare vi kan finde et flertal for den.
For det er ekstremt vigtigt, at når man står med et så sygt barn, skal det simpelt hen bare gå stærkt i forhold til at finde en løsning på det her med tabt arbejdsfortjeneste.
Jeg er sådan set meget enig i det, der også bliver sagt.
De forældre, jeg har mødt, ville allerhelst, at det hele bare gik normalt, at de kunne passe deres arbejde, og at de ikke skulle sidde hjemme med deres børn, som har det rigtig dårligt.
Og det er dér, vi som samfund skal kunne holde hånden under dem.
Så jeg håber rigtig meget, vi kan lande en beretning og forhåbentlig enten få sat skub i, at der bliver indkaldt til nogle forhandlinger om den konkrete model, eller at der i hvert fald kommer videre skridt hen ad den vej.
For jeg synes, det er en lille gruppe, men det er en gruppe, som det er rigtig vigtigt at vi som samfund holder hånden langt bedre under.
Charlotte Broman Mølbæk (SF), 2023-05-26:
Tak for det.
Beretningen vil jeg arbejde videre med, men jeg vil gribe fat i noget af det, ordføreren sagde omkring hurtig hjælp, for det er i virkeligheden det, der er essentielt her – at der ikke skal gå 3 år og to ankesager, men at når situationen opstår og barnet ufrivilligt ikke kommer i skole, fordi barnet ikke kan, så skal der være akuthjælp, som skal sættes i gang lige nu og her, både for at familien kan være der, men faktisk også for at forhindre, at barnet bare får det endnu værre.
Så jeg vil bare gerne kvittere for, at du også bragte den del med ind i det.
Mette Thiesen (DF), 2023-05-26:
Tusind tak.
Jeg vil sige, at det, der er så ekstremt vigtigt for mig og også for Dansk Folkeparti – vi siger jo også, at vi er Danmarks familieparti – er at holde hånden under de familier, for at man netop, som ordføreren og jeg stod og talte om hernede bagved, i videst muligt omfang undgår, at de her børn bliver så dårlige, at de ender med at være væk fra deres fællesskaber og deres skole og alt muligt andet i meget, meget lang tid.
Der kan man noget særligt som forældre og som familie i forhold til at hjælpe barnet på vej og guide det lidt nænsomt i den rigtige retning.
Så jeg vil også sige tak for nogle rigtig gode forslag, som vi har drøftet her i formiddags.
Anni Matthiesen (V), 2023-05-26:
Og tak for ordførertalen.
Nu sagde Dansk Folkepartis ordfører, at det jo er en forholdsvis lille gruppe, vi her taler om, men jeg har det altid sådan i sådan nogle tilfælde, at jeg tænker, at det er rart nok at vide, hvor stor den gruppe er, og hvad det i det hele taget koster.
Det er også, fordi vi i Venstre er det der økonomisk ansvarlige parti, der prøver at holde lidt styr på, hvor mange penge det er, vi deler ud.
Så når ordføreren siger, at det er en forholdsvis lille gruppe, har ordføreren så et bud på, hvor mange forældre, det yderligere ville dreje sig om, der skal have godtgørelse for tabt arbejdsfortjeneste?
Mette Thiesen (DF), 2023-05-26:
Tak til spørgeren for et rigtig, rigtig godt spørgsmål.
Selvfølgelig er det essentielt, at vi ved, hvor stor en gruppe det her drejer sig om.
Jeg tror også, der er nogle mørketal i forhold til det her.
Der er nogle familier, der hænger på med det yderste af neglene i forhold til at få det til at hænge sammen.
Jeg synes, det ville være rigtig fint, hvis vi fik landet en beretning, hvor vi bl.a. siger, at vi må finde en mere fleksibel løsning.
Det var egentlig lidt det samme – vi sad og drøftede det hernede lige før – vi gjorde i forhold til hurtigt fremadskridende sygdomme, altså det her med, at vi finder en eller anden måde, hvorpå vi kan imødekomme de her mennesker, der står med et meget akut problem, hvor det altså ikke nytter noget, at der går 3 eller 4 år, men hvor det er noget, der skal løses nu og her.
Og der ser jeg meget gerne, at man får undersøgt og inddraget – og det kunne man sådan set også stille som et ministerspørgsmål – hvor stor en gruppe det her egentlig er.
Mit indtryk er ikke, at det er en særlig stor gruppe, men vi undersøger det meget, meget gerne, for de her familier skal have hjælp.
Anni Matthiesen (V), 2023-05-26:
Jeg har lige et spørgsmål mere, som jeg også stillede til Enhedslistens ordfører.
Det her handler om, at man kan begynde at optjene og være berettiget til dagpenge, altså at man kan tjene op til en ny offentlig ydelse på baggrund af en anden offentlig ydelse, som jo er det, man lægger op til med det her beslutningsforslag.
Hvordan ser Dansk Folkeparti på det?
Mette Thiesen (DF), 2023-05-26:
Jamen det er vi sådan set ikke videre begejstrede for sådan generelt.
Det, som vi fokuserer på i det her forslag, er, at der er nogle mennesker, som har brug for hurtig hjælp, når de står med nogle børn, som er rigtig, rigtig dårlige.
Det er sådan set også derfor, vi siger: Lad os få landet en beretning.
For jeg tror sådan set, at ret mange af partierne herinde godt kan blive enige om, at vi gerne vil hjælpe den her gruppe.
Som jeg sagde før: Lad os finde en model, som vi kan blive enige om, sådan at vi sikrer den her forholdsvis lille gruppe – igen vil jeg sige, at det er jeg ret sikker på det er – sådan at vi har nogle familier, der ikke går i stykker.
Maria Durhuus (S), 2023-05-26:
Det er jo ikke anderledes end andre steder i vores samfund, hvor det er sådan, at man kan komme til at begå en handling, fordi man har nogle vanskeligheder med noget andet, og så bliver man idømt en straf, der går ud på at passe en behandling, fordi man har lavet noget, fordi man er syg.
Pernille Rosenkrantz-Theil (S), 2023-05-26:
Det sidste er jeg fuldstændig enig i.
Jeg vil bare sige: Jeg har ikke hørt, at det her var et krav, som SF stillede i forbindelse med de nylig overståede finanslovsforhandlinger.
Altså, det er jo ikke for at sige, at det er en gratis omgang at stå i Folketingssalen med et beslutningsforslag, man ikke har stillet krav om til nogen forhandlinger, men alligevel.
Så vil jeg sige, at jeg er enig i det med det forebyggende.
Vi skal jo simpelt hen undgå, at familien kommer derhen.
Der må jo ikke gå så lang tid, hvor et barn mistrives i folkeskolen, før man får den hjælp og støtte, der skal til, og det skal ikke være afhængigt af en diagnose.
Og det er derfor, jeg lægger vægt på nogle af de muligheder, der er i folkeskoleloven i dag, og desværre støder jeg også på alt for mange eksempler med børn, hvor man ikke lever op til det.
Marlene Harpsøe (DD), 2023-05-26:
Tak til ministeren for indlægget.
Jeg sidder ligesom SF's ordfører med sådan en forundring over, at man f.eks. helt og holdent afviser at udvide målgruppen.
Men der er også noget andet.
Samtidig står de med et barn, som er blevet anvist et tilbud, som barnet ikke kan være i, f.eks. på grund af angst.
Så man står i den situation: Skal jeg nedbryde mit barn yderligere ved at tvinge det hen i et undervisningstilbud eller et dagtilbud, hvor det ikke føler, at det kan være lige nu og her, eller skal jeg lade det blive hjemme og så bare undgå at betale husleje?
Det er det dilemma, man står i.
Pernille Rosenkrantz-Theil (S), 2023-05-26:
Det, jeg forsøger at sige, er, at kommunen jo sådan set er forpligtet til at stille en underviser til rådighed for det pågældende barn derhjemme.
Og jeg er helt med på, at det er sådan, det er; jeg kender til det, jeg kender faktisk ovenikøbet til præcis den situation i min private omgangskreds, der bliver nævnt her.
Så det er bare for at sige: Jeg synes ikke, at den rigtige variant af det der er, at mor og far så skal sige deres job op.
Det mener jeg er det bedste for barnet, og det mener jeg i øvrigt også er det bedste for familien.
Det, der egentlig er min anke her, er ikke, at det ikke foregår, og det er ikke, at der ikke er det problem; det er simpelt hen bare, at jeg ikke mener, at den rigtige løsning er, at vi så lapper på det ved at sige, at barnet ikke får ret til den undervisning, det egentlig har ret til.
Barnet har ret til undervisning.
Og man har i forbindelse med længerevarende sygemeldinger ret til også at blive undervist en til en, hvis det er sådan, at det er det, der kan lade sig gøre.
Charlotte Broman Mølbæk (SF), 2023-05-26:
Jo, men man kan jo sige, at når der lige pludselig ligger 16 mia. kr. i statskassen, kunne det måske være, man kunne ønske sig, at regeringen ville anvise nogle midler til lige præcis bedre forhold for mennesker med handicap.
Og vi har også anvist midler, nemlig i forhold til råderummet, og med 16 mia. kr. tror vi nok at vi har råd til at finansiere det her forslag, der er på ret beskedne 50 mio. kr.
Så den diskussion synes jeg fint at vi kan tage, men i virkeligheden er det også noget principielt i forhold til at stille de her børn bedre: Hvordan kan vi forebygge, de får det så dårligt?
Det er jo lige præcis dét, vi skal forstå med det her også.
Pernille Rosenkrantz-Theil (S), 2023-05-26:
Jeg synes jo, at noget af det, der er enormt vigtigt, er, at vi kommer ind og får styr på de udgiftsstigninger, der eksempelvis har været i kommunerne.
Det ved jeg godt bliver lidt teknisk, men jeg er faktisk ret optaget af det.
I forbindelse med den økonomiaftale, der er indgået i går, har vi lagt op til, at der skal være et takstloft for de steder, hvor man så at sige kan komme uanmeldt, altså der, hvor der er selvmøderprincip.
Der er priserne stukket fuldstændig af, og det presser kommunernes økonomi rigtig meget, uden at der er en kvalitetsforbedring forbundet med det.
Det kan vi altså simpelt hen ikke se der skulle være.
Priserne er stukket af.
Der er nogle, der får rigtig mange penge for noget, hvor der ikke bliver leveret en bedre kvalitet.
Det er jo i hvert fald et af de steder, hvor vi fra regeringens side og i samarbejde med KL har peget på, at det ikke nytter noget, at man eksempelvis bliver presset på, hvad man kan levere på skoleområdet.
Og eksempelvis i forhold til de her børn er det noget, hvor der ikke er nogen påviselig kvalitetsforbedring eller noget andet forbedret forbundet med de priser, der er stukket af.
Der har vi altså lagt op til et takstloft, og det har jeg været meget optaget af.
Mette Thiesen (DF), 2023-05-26:
Tusind tak.
Jeg vil sige med det samme, at jeg synes, at det her er et fremragende forslag, og vi i Dansk Folkeparti støtter det også.
Men jeg blev lidt nysgerrig på noget, da debatten gik lidt frem og tilbage i forhold til det her med de børn, som er skolevægrere , og som altså ikke kommer i skole.
For en ting er, at der er dem, der desværre er nået dertil, hvor de ikke kan komme i skole, og hvor det her med tabt arbejdsfortjeneste er ekstremt vigtigt, for at familien simpelt hen kan hænge sammen, men der er faktisk også noget, jeg blev konfronteret med på et tidspunkt, og det handler om, at vi, så vidt jeg husker det, faktisk har vedtaget, at man ved særlige omstændigheder kan lave fjernundervisning, som man havde det under corona, altså hvor man har udstyr til det i skoleklassen og barnet så kan sidde derhjemme og få undervisning via en computer.
Men nu er jeg altså bare stødt på flere, der har sagt, at skolen simpelt hen ikke tilbyder det her, selv om de har et barn, som ellers vil skolevægre .
Så hvad gør vi ved det?
Det kunne jeg egentlig godt tænke mig at høre, for det undrede mig faktisk lidt, for mig bekendt har vi åbnet op for den mulighed.
Pernille Rosenkrantz-Theil (S), 2023-05-26:
Altså, nu er jeg faktisk ikke børne- og undervisningsminister længere, så jeg tænker, at vi på en eller anden måde skal have min kollega, den nuværende børne- og undervisningsminister, ind i Folketingssalen for at svare på det.
Men det er fuldstændig rigtigt, at det er mig, der har indført de pågældende regler, men jeg tænker, det er et spørgsmål, det er rigtig relevant at stille til undervisningsministeren.
Marlene Harpsøe (DD), 2023-05-26:
Så vil jeg gerne vide, hvad ministeren helt konkret vil gøre for at sikre, at de børn og unge derude også får det undervisningstilbud, som de har ret til at få.
For lige nu og her står vi også i en situation, hvor landets kommuner skal spare, også på børne- og ungeområdet, og i forvejen er der mange familier, der kæmper med overhovedet at kunne få det antal støttetimer, de er blevet bevilget, f.eks. i skolen, til deres barn, som har brug for støtte.
Det er sådan nogle situationer, de står i derude.
Så hvad vil ministeren gøre?
For lige nu og her er kommunerne pressede.
De vil ikke få økonomi nok til at kunne varetage det her område.
Så hvad vil ministeren gøre?
Pernille Rosenkrantz-Theil (S), 2023-05-26:
Jamen jeg anerkender sådan set, at der er en problemstilling.
Og det er ikke for sådan at være meget hård ved SF, men altså, vi har lige afsluttet nogle finanslovsforhandlinger, og SF er med i en aftale, og der er det her jo ikke en del af det.
Altså, det er bare for at sige, at det jo ikke er sådan, at det her forslag er gratis, og derfor ville der skulle anvises noget finansiering, som man i hvert fald ikke fra SF's side har fundet i forbindelse med finansloven.
Derfor kan man fint fremsætte forslagene, men det er bare for at sige, at det jo faktisk ligger ud over den aftale, vi har lavet med hinanden, og det vil også sige, at i forhold til de krav og andet, der er blevet fremsat i den forbindelse, er det vigtigt, at man også får skaffet finansiering til tingene.
Jeg mener, at det er rigtigt, at der er en problemstilling, og jeg mener som udgangspunkt, at man skal leve op til den forpligtelse, man har fra skolevæsenets side, og sørge for, at børnene får undervisning, når de eksempelvis er sygemeldt i længere tid.
Og det kræver jo ikke en diagnose; det kræver ikke en diagnose, at man i forbindelse med en sygemelding får den undervisning, der skal til, derhjemme.
Lotte Rod (RV), 2023-05-26:
Så lad os se, om ikke vi kan prøve at lave en fælles tekst også med regeringen.
For hvis sådan et beslutningsforslag bare bliver stemt ned af en regering, sker der jo sjældent noget.
Så lad os se, om ikke vi kan komme videre sammen.
Torsten Gejl (ALT), 2023-05-26:
Heldigvis er Socialudvalget og socialordførere nogle, som tænker rigtig, rigtig grundigt over tingene, så det her forslag og de andre, vi drøfter i dag, bliver rigtig godt endevendt.
I Alternativet må vi se at blive lidt større, hvis vi skal være nogle af dem, som er forrest i forhold til at fortælle, hvad tingene handler om.
Så vi stemmer egentlig bare for og takker endnu en gang for SF's opmærksomhed på de borgere, som nok er blandt dem i vores land, som har allermest brug for, at der er nogen, der ser dem.
Vi er kede af, at det her forslag ikke bliver vedtaget, men jeg tror, at mange af de ting, vi har snakket om i dag, kommer vi til at samle op i noget lovgivning, som kommer til at gøre meget til virkelighed.
Så helt tabt er det ikke.
Kim Edberg Andersen (NB), 2023-05-26:
Pludselig gik det stærkt, så jeg har lige kastet det sidste stykke lagkage i hovedet.
Jeg er helt forpustet af at rende op ad trappen, så det beklager jeg.
Det er ganske enkelt et godt forslag, som stikker fingeren ind i det og viser, at når vi laver lovgivning, får vi ikke alle detaljerne med, og det her er en af de detaljer, vi mangler.
Man bliver ikke nødvendigvis rask, bare fordi man har fødselsdag og bliver 18 år.
Man mangler ikke lige pludselig hjælp, vil jeg håbe, bare fordi man bliver 18 år, for hvorfor har vi så tildelt den?
Det er jo dejligt, hvis vi har lavet regler, der sikrer, at man naturligvis kan overgå til bedre hjælp, hvis man skal på arbejde og man kan komme på arbejde, og at vi har lavet regler, der muliggør det.
Men det her er et godt forslag.
Selvfølgelig skal man som minimum kunne fortsætte med den hjælp, man har som 17-årig, når man bliver 18 år, så man ikke skal igennem endnu en gang bureaukrati, bare fordi man lige pludselig er blevet 18 år.
Det giver ingen mening.
Det er et supergodt forslag, og det støtter Nye Borgerlige naturligvis.
Charlotte Broman Mølbæk (SF), 2023-05-26:
Tak for talen.
Og tak for imødekommelsen af i hvert fald dele af det, men når det kommer til midlertidig funktionsnedsættelse, bliver jeg nødt til at sige, at jeg simpelt hen synes, det er noget vrøvl; bare fordi man får bevilget kompensation for tabt arbejdsfortjeneste, er der jo intet, der står i vejen for, at man arbejder videre med at komme tilbage.
Det handler jo i virkeligheden om at løse en akut problematik derhjemme for familierne, som har et barn, der ikke kan komme af sted og ikke kan komme i skole.
Undskyld mig, men hvad i alverden skal de her familier stille op, når de står med et barn, der er gået fuldstændig i stykker, og som de ikke kan få ud ad døren?
Skal de så bare lade være med at tage på arbejde?
Skal de melde sig syge?
Eller hvad søren kan de gøre?
Mit første eksempel var Camilla og Peter, hvor deres sønner absolut ikke havde nogen opdaget diagnose, og det er jo sådan, det tit er med eksempelvis autisme og adhd: Man udvikler psykiske symptomer på, at man ikke får den rigtige hjælp – så kommer det først – og derfor er der behov for at få bevilget kompensation for tabt arbejdsfortjeneste.
Mette Thiesen (DF), 2023-05-26:
Det ved jeg godt, men det var egentlig bare, fordi jeg synes, det hænger meget sammen med den her problematik, som opstår, hvis man ikke gør alt, hvad man overhovedet kan, fra skolernes side i forhold til at imødekomme det her barn, som så ender med at skolevægre, og hvor man så til sidst kan stå som familie og være nødt til at have barnet hjemme og få kompensation for tabt arbejdsfortjeneste.
Så det er dejligt at høre, at ministeren bekræfter, at sådan må det være, og så må vi jo eventuelt lige hanke op i skolerne, hvis det er.
Pernille Rosenkrantz-Theil (S), 2023-05-26:
Noget af det, som jeg er meget begejstret over – det tror jeg godt jeg kan tillade mig at sige som socialminister – er jo præcis at sikre muligheden for fortsat at være en del af et fællesskab.
Der kan man sige, at onlinevarianten i nogle sammenhænge, omend langtfra i alle sammenhænge, også betyder, at barnet får mulighed for, selv om det er lidt på sidelinjen, at være en større del af et fællesskab, end hvis man eksempelvis gennemførte den her en til en-undervisning, som jo er der, vi helst ikke skal hen.
Jeg har været meget begejstret for nogle af de mellemvarianter, der blev brugt under corona, og det var også tydeligt på nogle af dem, der lever med angst, at det gav dem en vej tilbage i fællesskabet, som vi ikke tidligere har kunnet tilbyde.
Så jeg har været meget optaget af, at vi fik høstet erfaringerne fra det.